Virhe huomattiin vasta lähes kolme kuukautta sen syntymisen jälkeen. Kela sai tapauksesta huomautuksen ylimmältä laillisuusvalvojalta.

Kelan asiakas ja hänen 6-vuotias tyttärensä viettivät pitkän viikonlopun vailla sähköä. MOSTPHOTOS

Eduskunnan apulaisoikeusasiamies Pasi Pölönen on antanut huomautuksen Kansaneläkelaitokselle (Kela) sen huolimattomasta ja asiakkaan oikeudet vaarantaneesta menettelystä.

Huomautus liittyy Kelan noin vuoden takaiseen virheeseen, jonka seurauksena sen perheellinen toimeentulotukiasiakas vietti useita päiviä ilman sähköjä.

Asiakas oli lähettänyt viime vuoden marraskuussa Kelalle 62,59 euron suuruisen sähkölaskunsa, jonka pyysi Kelaa maksamaan suoraan sähköyhtiölleen Vantaan Energialle. Asiakas toimitti laskun Kelalle sen eräpäivää seuranneena päivänä.

Kelan mukaan se maksoikin laskun heti seuraavana päivänä – mutta sähköyhtiö Helenille, eli aivan väärälle yritykselle.

Asiakas itse ei tutustunut Kelalta saamaansa maksupäätökseen sen tarkemmin.

Sähköt poikki

Asiakas sai myöhemmin sähkölaskustaan myös maksumuistutusmaksun, jonka hän toimitti joulukuun puolivälissä Kelalle. Tammikuun alussa Kela kuitenkin ilmoitti, ettei maksaisi muistutusmaksua, koska oli jo suorittanut alkuperäisen laskun. Helmikuun alussa asiakas sai sähköyhtiöltä vielä varoituksen sähköjen katkaisusta, joka ei kuitenkaan päätynyt tuolloin Kelalle.

Ystävänpäivänä eli torstaina 14. helmikuuta asiakkaan kotoa katkaistiin sähköt. Väärälle sähköyhtiölle maksettu suoritus paljastui, kun asiakas oli asiasta yhteydessä Kelaan. Asiakas kävi samana päivänä myös Kelan paikallistoimistossa, jossa asia luvattiin hoitaa seuranneesta perjantaiaamusta lukien.

Jo samana torstai-iltana asiakkaan ja hänen 6-vuotiaan tyttärensä olot kävivät kuitenkin kotona hyisiksi.

– Vietin kyseisen illan, yön ja seuraavan aamun pimeässä ilman lämmintä ruokaa, asiakas kertoo oikeusasiamiehelle lähettämässään kantelussa.

Seuranneena perjantaina Kela kertoi asiakkaalle käsittelevänsä asiaa kiireellisenä. Vielä samana päivänä se ilmoitti myös maksaneensa oman osuutensa laskusta ja siirtäneensä takaisinkytkentämaksut Vantaan sosiaalitoimen hoidettavaksi.

Vantaan Energialta kerrottiin kuitenkin asiakkaalle, ettei mitään selvitystä tai kuitteja maksusta ollut saapunut. Asiakas jäikin koko viikonlopuksi ilman sähköjä ja joutui hankkimaan lainarahalla muun muassa kynttilöitä, pattereita ja ruokaa.

– Kaikki ruoat jääkaapista ja pakastimesta menivät pilalle, hänen kantelussaan kerrotaan.

Maanantaiaamunakaan sähköt eivät palanneet, koska suoritusta ei edelleenkään näkynyt Vantaan Energian tilillä. Kaupungin sosiaalitoimikin kertoi kantelijan mukaan saaneensa pyynnön takaisinkytkentämaksujen hoidosta vasta maanantaina.

Lopulta kantelija oli vielä kerran yhteydessä Kelaan, josta kerrottiinkin hänen mukaansa, että lasku oli laitettu maksuun samana maanantaina. Iltapäivällä sähköt palasivat.

Kelan virhe

Kelan selvityksen mukaan erääntynyt sähkölasku maksettiin heti perjantaina 15. helmikuuta. Sitä seuranneen helmikuisen maanantain epäselvyydet olivat Kelan mukaan liittyneet Vantaan sosiaalitoimelle siirrettyihin takaisinkytkentämaksuihin.

Apulaisoikeusasiamies Pölösen mukaan perimmäinen syy asiakkaan kärsimyksiin oli kuitenkin Kelan, jonka olisi pitänyt huomata virheensä viimeistään joulukuussa. Hänen mukaansa Kelan itsensä olisi pitänyt hoitaa myös takaisinkytkentämaksut, koska virhe oli Kelan oma.

– Pidän Kansaneläkelaitoksen laiminlyöntejä vakavina. Totean, että sosiaalihuollon asiakkaalla on oikeus luottaa siihen, että viranomainen käsittelee hakemukset asianmukaisesti, huolellisesti ja ilman aiheetonta viivästystä, Pölönen toteaa.

– Kansaneläkelaitoksen selvityksessä todettu asiakkaan velvollisuus tarkistaa päätös ei poista viranomaisen vastuuta tehdä hallintolain mukaisesti päätökset ja korjata päätöksessä olevat virheet, hän jatkaa.